**Martorii**

*Nicu Hăloiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Martorii

...

Cu răbdare țese mintea o rețea de gânduri deasă,

Care fulgeră prin spații străbătând tot universul,

Să își facă-n veșnicie precum păianjenul o plasă,

Și se-ntorc goale de mine, să-mi trezească interesul!

...

Gândurile zboară-ntr-una, făcând să par un călător

Și ca florile ce umplu tâmpla crudă-a primăverii,

De mine gândurile-s pline și mă așteaptă-n viitor,

Să mă dezvăluie cu totul Supremului Judecător,

În caz că mă voi ascunde printre umbrele tăcerii!

...

Din atâtea mii de gânduri, unele duc spre lumină

Spre spații nemaivăzute, unde n-aș putea ajunge,

Și, precum mărgăritarul crescut în colțul din grădină,

Se preschimbă toate-n lacrimi și în mine se vor strânge!

...

Iar din lacrimile-acestea ce mi-au fost odată gânduri,

Se nasc în mine alte gânduri ce fulgeră prin univers,

Care se întorc la mine să le-nșir pe toate-n rânduri,

Încropind apoi poeme, punând lacrimile-n vers!

...

Și poate când voi fi ”naintea Judecătorului Suprem,

Iar gândurile mele toate vor sta cu mine față-n față,

Ele nu vor povesti ce-am gândit în biata-mi viață,

Ci înșirându-se pe rânduri, vor întrupa un mic poem!